Omnibus presentes litteras inspecturis magister Petrus, Senonensis curie officialis, in Domino salutem. Notum facimus quod in nostra presentia Galterus Gerini et Helluisis, uxor sua, cives Senonenses, recognoverunt quod, cum defunctus Gerinus, quondam pater ipsius Galteri, olim in puram et perpetuam elemosinam dedisset abbati et conventui Pruliaci quandam vineam sitam in territorio, quod dicitur Vallis Gaudini, contiguam vinee capituli Senonensis, et quandam peciam terre eidem vinee contiguam et illas vineam et terram defunctus Stephanus Gerini, clericus, quondam frater ipsius Galteri, tenuisset ad admodiationem a dictis abbate et conventu pro uno modio vini annuatim persolvendo et postea ipsi Galterus et uxor sua predictas vineam et terram similiter ad admodiationem tenuissent ab abbate et conventu predictis, tandem ipsi Galterus et uxor sua coram nobis vineam et terram predictas reddiderunt abbati et conventui predictis et quicquid ipsi Galterus et uxor sua habebant vel habere poterant quacumque ratione in vinea et terra predictis ipsis abbati et conventui quitaverunt in perpetuum coram nobis et fiduciaverunt in manu nostra quod contra dictam quitationem per se vel per alios non venient in futurum, et fiduciavit dicta Helluisis quod hoc faciebat spontanea non coacta. Actum anno Domini millesimo ducentesimo quadragesimo septimo, sabbato ante nativitatem Domini.